पाएं अपने शहर की ताज़ा ख़बरें और फ्री ई-पेपरडाउनलोड करें
मुरैना/पोरसा। पोरसा कस्बे के पुरानी बस्ती इलाके में गुरुवार रात करीब साढ़े ग्यारह बजे आंधी पानी के दौरान एक मकान का छज्जा ढह गया। जिससे मां-बेटी की मौत हो गई और तीन लोग घायल हो गए। इसके अलावा अन्य जगहों पर दीवार व अन्य निर्माण ढह गए, लेकिन कोई हताहत नहीं हुआ। इसके अलावा क्षेत्र के कई गांवों में आंधी से पेड़ उखड़ गए।
पोरसा की पुरानी बस्ती में जंडेल खां व जाकिर खां का मकान आसपास है। रात करीब 11 बजे बिजली चली गई। जाकिर की पत्नी शहनाज, बेटी सायना, मां रहीशा बेगम व रुखवार गर्मी की वजह से जंडेल खां के मकान के छज्जे के नीचे सो गए। छज्जे के नीचे जंडेल खां भी सो रहा था। करीब साढ़े ग्यारह बजे जब बारिश और आंधी आई, तभी अचानक छज्जा ढह गया। जिससे नीचे सो रहे सभी लोग दब गए। जाकिर की बेटी सायना की मौके पर ही मौत हो गई। साथ ही शहनाज, रहीसा बेगम, रुखवार व जंडेल घायल हो गए।
शहनाज को गंभीर हालत में पोरसा अस्पताल से मुरैना जिला अस्पताल में रैफर किया गया। लेकिन मुरैना अस्पताल आते ही शहनाज की भी मौत हो गई। अन्य घायलों का इलाज पोरसा अस्पताल में चल रहा है। घटना की सूचना मिलने के बाद शुक्रवार सुबह अंबाह एसडीएम एमएल सिसोदिया मौके पर पहुंचे। पीडि़त परिवार को शासन के नियमानुसार आर्थिक मदद देने का आश्वासन दिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn